section_heading: Vodoravne repne površine
paragraph_text: Pored uzdužne stabilnosti, vodoravne repne površine u letu stvaraju potrebni moment oko poprečne osi zrakoplova, a u cilju promjene položaja u prostoru. Prema položaju postavljanja vodoravnih repnih površina u odnosu na trup, one mogu biti: niske, srednje i visoke ugradnje. Vodoravne repne površine, mogu se izrađivati iz dvije polovice ili iz jednog komada, što ovisi o mjestu ugradnje u trup i međuodnosa s repnim površinama. Konstrukcijski su slični konstrukciji krila. Osnovni dijelovi vodoravnih repnih površina su: vodoravni stabilizator, kormilo visine i trimer.